Moenie Gordhan durf aanstel, waarsku Malema | Netwerk24
Deur Lizeka Tandwa 25 Mei 2019 13:48
Pres. Cyril Ramaphosa is gewaarsku om nie Pravin Gordhan weer as minister van openbare ondernemings aan te stel óf in sy kabinet op te neem nie.
Ramaphosa sal dan net soos oudpres. Jacob Zuma wees as hy dit doen, het Julius Malema, EFF-leier, gewaarsku.
“As Ramaphosa respek het vir die kantoor van die openbare beskermer en die konstitusionele hof, sal hy Gordhan nie heraanstel nie,” het Malema by die presidensiële inhuldiging in Pretoria gesê.
“Dit maak nie saak of die OB se verslag ’n gemors is nie, die feit dat dit van haar (Busisiwe Mkhwebane, OB) af kom, beteken dit moet gerespekteer word totdat anders in die howe bevind is.”
Mkhwebane het Gordhan Vrydag skuldig bevind aan onbehoorlike gedrag, maar Gordhan het aangedui hy gaan die bevindings en aanbevelings van die verslag deur ’n hof laat hersien. Lees die berig hier.
“Pravin doen homself voor as ’n eerbare man en ’n eerbare man sal respek hê vir ’n hoofstuk nege-instelling.”
Sowel Malema as Mmusi Maimane, die DA-leier, het oor die kabinetaanstellings die hoop uitgespreek dat lede wat betrek is by staatskaping en korrupsie nie in die nuwe kabinet opgeneem word nie.
Daar is betroubaar verneem die kabinet gaan drasties verklein word – tot soveel as nege poste kan gesny word, berig News24.
Meer oor: Julius Malema | Pravin Gordhan | Nuwe K